Document ID: 32006D0542

KOMISIJAS LĒMUMS
(2006. gada 2. augusts),
ar ko groza Lēmumu 93/195/EEK par dzīvnieku veselības nosacījumiem un veterināro sertifikāciju reģistrētu zirgu atpakaļievešanai pēc pagaidu izvešanas skriešanās sacīkstēm, sacensībām un kultūras pasākumiem
(izziņots ar dokumenta numuru K(2006) 3400)
(Dokuments attiecas uz EEZ)
(2006/542/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Direktīvu 90/426/EEK par dzīvnieku veselības prasībām attiecībā uz zirgu dzimtas dzīvnieku pārvadāšanu un importu no trešām valstīm (1), un jo īpaši tās 19. panta ii) punktu,
tā kā:
(1)
Saskaņā ar vispārējiem noteikumiem, kas izklāstīti Komisijas Lēmuma 93/195/EEK (2) II pielikumā, skriešanās sacīkstēm, sacensībām un kultūras pasākumiem paredzētu reģistrētu zirgu atpakaļievešana pēc tam, kad tie tikuši uz laiku izvesti, attiecas tikai uz zirgiem, kuri kādā no trešām valstīm, kas uzskaitītas tajā pašā grupā minētā lēmuma I pielikumā, ir turēti mazāk kā 30 dienas.
(2)
Katarai 2006. gadā jārīko Āzijas Sporta spēļu sacensības jāšanas sportā.
(3)
Ņemot vērā veterinārās uzraudzības līmeni un to, ka attiecīgos zirgus tiek tur atsevišķi no dzīvniekiem, kuriem ir sliktāks veselības stāvoklis, pagaidu izvešanas laikposms jāpagarina par periodu, kas mazāks par 60 dienām. Tāpēc Lēmuma 93/195/EEK VII pielikumā paredzēto dzīvnieku veselības nosacījumi un veterinārā sertifikācija jāattiecina arī uz Āzijas sporta spēļu sacensībām jāšanas sportā, kas notiek Starptautiskās Jāšanas sporta federācijas (FEI) uzraudzībā.
(4)
Lēmuma 93/195/EEK VII pielikums attiecīgi jāgroza.
(5)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmuma 93/195/EEK VII pielikuma virsrakstu aizstāj ar šādu tekstu:
“VETERINĀRĀ APLIECĪBA
reģistrētu zirgu atpakaļievešanai pēc pagaidu izvešanas uz laiku līdz 60 dienām dalībai izturības Pasaules kausa izcīņā vai Āzijas Sporta spēlēs”.
2. pants
Šis lēmums ir adresēts dalībvalstīm.
Briselē, 2006. gada 2. augustā

Labels: 0
3
6